Semmelweis Egyetem Doktori Iskola, Mentális Egészségtudományi Tagozat, Interdiszciplináris Társadalomtudományi Program
Határidők és tennivalók a komplex vizsgára jelentkezéshez

Mikor kell leadni a jelentkezést?
A tavaszi 4. félévben esedékes (általában júniusban zajló) komplex vizsgához a jelentkezést minden év február 10-ig kell leadni Lente Boglárkánál, a program adminisztrátoránál, személyesen a Nagyvárad téri Elméleti Tömbben (XIX. emelet 1904-es iroda). 
A dokumentációs csomag tartalmazza (1) a kitöltött jelentkezési lapot, a jelölt és a témavezető aláírásával, (2) a szakmai önéletrajzot és (3) az aktuális publikációs listát.
Amennyiben a hallgató nem a tavaszi félév végén akar komplex vizsgázni, úgy már a tavaszi félév során vegye fel a kapcsolatot Dr. Danis Ildikóval (danis.ildiko@semmelweis.hu), a képzés helyettes vezetőjével és Lente Boglárkával (lente.boglarka@semmelweis.hu), a képzés adminisztrátoránál.

Kivel és hogyan kell aláíratni a jelentkezési lapot (titkárságon keresztül, személyesen, papíron, elektronikusan)?
A kitöltött jelentkezési lapot a doktorandusz hallgatónak kell aláírnia (2. oldal) és szintén a hallgató intézi a témavezetővel való aláíratást is (1. oldal). A programvezető (Dr. Pethesné Dávid Beáta) és a tagozatvezető (Dr. Bódizs Róbert) aláírását a program adminisztrátora, Lente Boglárka intézi. Ezért is kérjük, hogy a teljes jelentkezési csomagot (lásd fent) papíralapon Lente Boglárkának (NET, XIX. emelet 1904-es iroda) juttassák el a hallgatók.

Elég-e a jelentkezési lapot leadni elektronikusan, vagy kell-e papíron?
A fenti ügymenet miatt a jelentkezési lapot papíralapon kérjük benyújtani Lente Boglárkának (NET, XIX. emelet 1904-es iroda). Akadályoztatás esetén a hallgató vegye fel a kapcsolatot Lente Boglárkával emailen (lente.boglarka@semmelweis.hu).

Kinek kell összeállítani a vizsgabizottságot?
A vizsgabizottság tagjait a hallgató témavezetője és a program vezetői (Dr. Pethesné Dávid Beáta és Dr. Danis Ildikó) közösen választják ki.

A vizsgabizottság tagjait ki keresse meg, hogy vállalják-e?
A vizsgabizottság tagjait Lente Boglárka, a program adminisztrátora kéri fel a programvezető nevében.

Legkésőbb mikorra kellene meglennie a vizsgának, hogy a hallgató tudja folytatni a képzést?
A doktori képzés során, a negyedik félév végén (rendszerint júniusban, egyéni, halasztott tanrend esetén pedig rendszerint januárban), a képzési és kutatási szakasz lezárásaként, illetve a kutatási és disszertációs szakasz megkezdésének feltételeként kell teljesíteni a komplex vizsgát. 
Egyéni fokozatszerzők esetén a felvételt követően pár héten belül, még az első félév megkezdése előtt kell megszervezni a komplex vizsgát (hagyományos felvételi eljárást követően rendszerint augusztus 31-ig).

Ki szervezi meg a vizsgát?
A vizsgát a 4/3. program adminisztrátora (Lente Boglárka) szervezi meg a kiválasztott bizottsági tagok adatai és elérhetőségei alapján.

